《饮童内方宫詹宅因留别》
明代·孙承恩

阙下从分袂，湖南共此筵。冰霜看晚节，松竹倚晴天。

古复文风畅，名门世泽延。不应龙久卧，伫见凤孤鶱。

密勿经纶侍，乾坤翊戴全。雷陈多契谊，王贡合联翩。

屡拜高文赠，深承奖与偏。才虽愧邾鲁，臭或比兰荃。

雅会欢无那，王程兴已遄。相期无限意，执手大江边。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。